《山行》
清代·边浴礼

局蹐川谷行，徘徊关山路。归云渡清溪，残雪在高树。

初晴南风渡，细响暗泉注。峰回触厜㕒，径仄涌沮洳。

吴楚未解兵，雍梁困徭戍。险阻成通途，戈鋋竞奔赴。

野哭耳怯闻，烽烟望增怖。勋名嗟无成，悔不老章句。

何时阪泉师，一扫蚩尤雾。

作者简介：边浴礼，字夔友，一字袖石，任丘人。道光甲辰进士，改庶吉士，授编修，历官河南布政使。有《健修堂集》。